Väino Puura

Väino Puura (sündinud 30. jaanuaril 1951 Keema külas Antsla rajoonis) on eesti laulja (bariton), rahvusooperi Estonia ooperi- ja operetisolist.
Esimesed ülesastumised vokaalsolistina said teoks keskkoolipäevil lauluõpetaja Paul Elkeni suunamisel. Tema õhutusel asus Väino Puura 1969. aastal Tartu Muusikakooli, kus temast sai esimene õpilane tol ajal Vanemuise solistina tuntud tenori Ivo Kuuse pedagoogiteel. Kaks aastat hiljem alustas Väino Puura tööd Vanemuise teatri ooperikooris ja laulis ka oma esimese ooperirolli – Saadiku osa Cherubini ooperis "Medea". 1973. aastal jätkas Väino Puura õpinguid Tallinna Riiklikus Konservatooriumis professor Viktor Gurjevi klassis, mille lõpetas 1978. aastal. 
1976. aasta kevadel tuli Estonia teatris lavale konservatooriumi ooperistuudio lavastusena Mozarti "Figaro pulm", kus Väino Puura laulis nimiosa. Temperamentne ja sädelev Figaro oligi põhjuseks, et noor laulja kutsuti sama aasta sügisel Estonia solistiks.
Väino Puura on lisaks ooperi- ja operetirollidele esinenud ka kontserdilaulja ja solistina vokaalsümfooniliste teoste ettekannetel (Orffi "Carmina Burana", Tambergi "Amores").
Ooper, operett, muusikal.
Kui ei ole märgitud teisiti, siis on tegu Estonia ooperiteatri lavastusega, mille järel sulgudes on toodud esietenduse aasta.
Krahv Balduin Zedlau, Reuss-Schleiz-Greizi saadik Viinis – Johann Strauss, operett „Viini veri“ (taasesietendus 2004, algne esietendus 1994)
Marssal Davout – Tõnis Kaumann, ooper „Mina – Napoleon!“ (2005)
Mr. Gobineau – Gian Carlo Menotti, lühiooper „Meedium“ (2005)
Ronald Reagan – Erkki-Sven Tüür, ooper „Wallenberg“ (2007)
Kolonel Pickering – Alan Jay Lerner / Frederick Loewe, muusikal „Minu veetlev leedi“ (2008)
Teine mündrik, vanem munk – Loone Ots, kultuurilooline fantaasia „Dannebrog, Pitka ja keisrid“, Promenaaditeater (2008)
Parun Douphol – Giuseppe Verdi, ooper "La traviata“ (2009)
Maag Celio – Sergei Prokofjev, ooper „Armastus kolme apelsini vastu“ (2010)
Feri ehk parun Ferencz Kerekes von Felsö-Mezötur-Kirishaza – Imre Kálmán, operett „Silva“ (2010)
Benôit ja Alcindoro – Giacomo Puccini, ooper „Boheem“ (2010)
Frank – Johann Strauss, operett „Nahkhiir“ (2010)
Georg Ots, Karl Ots ja vene politruk – Heiki Kelp, muusikaline suvelavastus „Tamula, maja Katariina alleel“, Võru Linnateater (2013) 
Archibald – Pál Ábrahám, operett „Savoy ball“ (2014)
Ülo – Jan Rahman, suvekomöödia „Lahvka“, MTÜ Ruusa kultuuri- ja noorteühing ning Ruusa Näitemängu Seltsing (2015)
Suurvürst Sergius Wladimir – Imre Kálmán, operett „Tsirkusprintsess“ (2015)
Hertsog ja dr Carrasco – Mitch Leigh, muusikal „Mees La Manchast“ (Puura liitus 2016. aastal, esietendus oli 2012)
Film.
„Sa oled mu majakas“, muusikafilm (Eesti Telefilm, 1976)
„Imelugu“, muusikaline film (Eesti Telefilm, 1977)
Mart Kümmemeest – „Siin me oleme!“ (Eesti Telefilm, 1978)
Laidoner – episoodiline roll; režissöör Tõnis Kask, teleseriaal „Poliitilised kired“ (1978–1980)
„Teatridirektor“, muusikafilm (Eesti Telefilm, 1983)
„Armastusest palju laule loodud“, operetifilm (Eesti Televisioon, 1984)
Politseiülem – „Sensatsioon“, ooperifilm (Eesti Telefilm, 1986)
Petrov – „„Tormide ranna“ radadel“, ooperifilm (Eesti Telefilm, 1988)
„Vallutanud meeli operett“, operetifilm koos Eesti Kaitseväe orkestriga (1999)
Helisalvestis.
„RAT Estonia ooperisolistid III“ (LP 1985)
„Amores“, Eino Tambergi muusika (LP, 1986) 
 „Barbara von Tisenhusen“, Eduard Tubina ooperi salvestus (Helsinki: Ondine, 2 CD-d, 1991)
„Laulavad Sirje &amp; Väino Puura“ (helikassett, Forte, 1994)
„Sirje &amp; Väino Puura in the world of operetta” (CD, Forte, 1995)
“Vallutanud meeli operett. Greatest Hits of Estonian Operetta” (CD ja helikassett, Eesti Kaitseväe orkester, 1999)
„Roosid sulle“, Ülo Raudmäe looming (CD, Eesti Kaitseväe orkester, 2003)
„Väino Puura: Eestimaa, kõgõ ilusamp sa“ (CD ja helikassett, Keskerakond ja Väino Puura, 2003)
„Laul Sinule“ Väino &amp; Sirje Puura (CD, Sirje &amp; Väino Puura, 2004)
„Rahvusooper Estonia 100“ (CD-de kogumik, 2006)
„Sirje &amp; Väino Puura operetisäras“ (CD, Sirje &amp; Väino Puura, 2011)
Isiklikku.
Väino Puura abikaasa on Sirje Puura. Nende poeg René Puura on klahvpillimängija, tütar Annika Puura on stepptantsija ning töötab ärijuhina.
Väino Puura vanavanaisa poolvenna pojapojapoeg oli geoloog Väino Puura.
Väino Puural on olnud kolm infarkti.